《瓶水生数花须臾有蜂来集感而赋诗》
宋代·郭印

折花养瓶水，老眼聊自怡。
案置须臾间，游蜂已著枝。
嗅香起还泊，{瞢目换羽}{瞢目换羽}动天机。
不知何方来，神速乃如斯。
宇宙一气通，万类不相违。
石虎没劲矢，竹龙化清陂。
矧兹抱灵识，倏与吾心期。
吾心未专寂，举念物先知。
千生风轮转，都缘爱欲移。
勉哉学坐忘，宜默同木鸡。
无中产物象，显晦随所之。
超然合大空，鬼神莫能窥。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。